
2026-yilning 1-choragi davomida jismoniy va yuridik shaxslardan 
kelib tushgan murojaatlar bo‘yicha
MA’LUMOT
2026-yilning 1-choragi davomida “Jismoniy va yuridik shaxslarning murojaatlari to‘g‘risida”gi O‘zbekiston Respublikasi Qonuni talablarining ijrosini ta’minlash, fuqarolar, xususan, yoshlar va ularning ota-onalari murojaatlarini o‘z vaqtida hamda xolisona ko‘rib chiqish, mavjud muammolarni joyida o‘rganish va qonuniy hal etish yuzasidan Qoraqalpog‘iston Respublikasi yoshlar ishlari   boshqarmasi hamda uning tuman (shahar) bo‘limlari tomonidan tegishli ishlar amalga oshirildi.
Hisobot davrida Boshqarma va uning tuman (shahar) bo‘limlariga jami 264 jismoniy shaxslar tomonidan yozma murojaat kelib tushdi. Murojaatlarni mazmuni bo‘yicha tahlil qilish natijasida, ular asosan yoshlarni ish bilan ta’minlash, tadbirkorlik faoliyatini yo‘lga qo‘yish va imtiyozli kreditlar ajratish, “Yoshlar daftari” jamg‘armasi orqali yordam ko‘rsatish, ta’lim va kontrakt to‘lovlari, kasb-hunarga o‘qitish, subsidiya va moddiy yordam, uy-joy masalalari hamda boshqa ijtimoiy muammolar bilan bog‘liq ekani qayd etildi. 
Murojaatlarni ko‘rib chiqish natijalariga ko‘ra, 174 tasi ijobiy hal etildi, 90 tasi yuzasidan huquqiy tushuntirish berildi. Murojaatlarni ko‘rib chiqishda qonunchilikda belgilangan muddatlarga rioya etilishi hamda murojaatchilarga asoslantirilgan javoblar yuborilishi nazorat qilib borildi.
Hisobot davrida Boshqarma rahbariyati va mas’ul xodimlari tomonidan fuqarolar hamda yoshlarning murojaatlarini tinglash, ularning muammolariga yechim topish maqsadida shaxsiy va sayyor qabullar tashkil etildi. Jami 24 marotaba qabul o‘tkazilib, ularda 420 nafar fuqaro va yoshlar qabul qilindi. Qabullar davomida ko‘tarilgan masalalar tegishli tartibda o‘rganilib, hal etilishi Boshqarma vakolatiga kiradigan murojaatlar bo‘yicha amaliy choralar ko‘rildi, boshqa tashkilotlar vakolatiga kiruvchi masalalar esa tegishliligi bo‘yicha yo‘naltirildi.
Murojaatlar bilan ishlash samaradorligini oshirish, takroriy murojaatlarning oldini olish, muammolarni kelib chiqish bosqichida aniqlash hamda murojaatlarni ko‘rib chiqish muddatlariga qat’iy rioya etish maqsadida tuman (shahar) bo‘limlari faoliyati muntazam tahlil qilib borilmoqda. Aniqlangan kamchiliklarni bartaraf etish, mas’ul xodimlarning ijro intizomini kuchaytirish va murojaatchilar bilan qayta aloqa o‘rnatish bo‘yicha tegishli vazifalar belgilangan.
